Renewal Fellowship Church in Zimbabwe: Sifisa Ukuhlangana loMongameli Mnangagwa
Inkokheli ye Renewal Fellowship Church in Zimbabwe ithi ifisa ukuhlala phansi loMongameli Emmerson Mnangagwa imbonise ngokungenziwa okungasiza ukuba abantu baxole, bamanyane kanye lokupholisa amanxeba.
HARARE — Inkokheli zebandla lokholo lwesiKristu eye Renewal Fellowship Church in Zimbabwe bathi bafisa ukutholiswa ithuba lokuhlala phansi loMongameli Emmerson Mnangagwa bambonise ngokungenziwa elizweni okungasiza ukuba abantu baxole, bamanyane kanye lokupholiswa kwamanxeba uqobo besithi ngoba ukufuthelana kubuyisela muva impumelelo yelizwe. Linkokheli ithi ngaphandle kokuba ilizwe lilungisise umonakalo kwezokuhlukunyezwa kwabantu owenziwa kusukela ilizwe lingakatholi uzibuse kwadala ukufuthelana, kalisoze lafa lathuthuka. Umnumzana King Darlington Masenda omunye wenkokheli ye Renewal Fellowship Church, emzini weMarlborough, eHarare, uthi kuqakathekile ukuba alalele abakutshoyo uMnangagwa. U Masenda uchaze lokhu ukungaxolelani njengesikwelede somoya. Okusekelwe njalo ngu Dr David Broom,enye yenkokheli kulelibandla le Renewal Fellowship in Zimbabwe ochaza ukuba kungezniwa kanjani lokho kuhlawulela lesi sikwelede somoya ilizwe elilaso. Unkosikazi Caroline Masenda ongenye yenkokheli ye Renewal Fellowship Church uthi uyazizwisisa kakhulu inhlungu ezilethwa yikufuthelana phakathi kwemihlobo eyehlukeneyo ikakhulu kwabesiNdebeleni labesiShoneni. Uzalwa ngumama wesiNdebeleni unkosikazi Masenda kuthi uyise engowesiShoneni wayakwendela kwabesiShoneni njalo. Uthi indlela yokuxolelana yiyo kuphela engakhulula uzulu weZimbabwe kulokho okwenzakala ngezikhathi ezehlukeneyo embalini ye Zimbabwe. Abe bandla leli bathi uhulumende ulomlandu wokwenza isimo sibe ngesivumela ukuba abantu baxolelane. Bathi kodwa kumele kube yinto esukele phansi kibo abantu kusabalale kuye emabandleni ezokholo kusuke lapho kuye eziqintini lasezabelweni kuze kuyefika lakuhulumende.